Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση την οποία πρέπει να υιοθετήσει η Κοινότητα στο πλαίσιο του Συμβουλίου των υπουργών ΑΚΕ-ΕΚ ενόψει της έκτακτης βοήθειας υπέρ των υπερχρεωμένων χωρών ΑΚΕ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά τη σύνοδο κορυφής της Ομάδας των 7 στην Κολωνία, τον Ιούνιο του 1999, προτάθηκε η διεύρυνση της πρωτοβουλίας που είχε αποφασιστεί το 1996 υπέρ των φτωχών υπερχρεωμένων χωρών με σκοπό τη μεγαλύτερη, εκτενέστερη και ταχύτερη ελάφρυνση του εξωτερικού τους χρέους. Οι ετήσιες συνελεύσεις των οργανισμών του Bretton Woods, το Σεπτέμβριο του 1999 στην Ουάσιγκτον, είχαν ως αποτέλεσμα την έγκριση των προτάσεων αυτών και τη λήψη μιας σειράς φιλόδοξων πολιτικών αποφάσεων, οι οποίες συνδέουν στενά τις διάφορες στρατηγικές καταπολέμησης της φτώχειας με τα προγράμματα διαρθρωτικής προσαρμογής και την πρωτοβουλία μείωσης του χρέους.

Η Επιτροπή εξέδωσε, στις 26 Οκτωβρίου 1999, ανακοίνωση προκειμένου να ανταποκριθεί στις απαιτήσεις αυτής της διεύρυνσης της πρωτοβουλίας ΦΥΧ (COM (1999) 518).

Το Συμβούλιο ECOFIN, το οποίο συνήλθε στις 8 Νοεμβρίου 1999, πρότεινε να αρχίσει η Επιτροπή διαπραγματεύσεις με τα κράτη ΑΚΕ στο πλαίσιο κοινοτικής συνεισφοράς ύψους 1 δις ευρώ, η οποία θα πρέπει να καλύψει αφενός τη συμμετοχή της Κοινότητας ως πιστωτή των πρώτων χωρών ΑΚΕ που θα κριθούν επιλέξιμες στο πλαίσιο της πρωτοβουλίας (υπολογίζεται σε 320-380 εκατ.), και αφετέρου τη συνεισφορά στο Ταμείο Αρωγής (Fonds Fiduciaire) που συνδέεται με την εν λόγω πρωτοβουλία και το οποίο διαχειρίζεται η Παγκόσμια Τράπεζα, συνεισφορά η οποία πρέπει να είναι επαρκής και να αντιστοιχεί σε μια δίκαιη κατανομή των επιβαρύνσεων μεταξύ των διαφόρων χορηγών βοήθειας.

Οι χώρες ΑΚΕ διατύπωσαν τη γνώμη τους στο πλαίσιο της συνεδρίασης που πραγματοποιήθηκε στην Άκρα στις 13 Νοεμβρίου 1999 μεταξύ της Επιτροπής και της Υπουργικής Επιτροπής Συνεργασίας για τη Χρηματοδότηση της Ανάπτυξης. Έθεσαν κυρίως ως όρο, προκειμένου να συμφωνήσουν με το προτεινόμενο σχέδιο χρηματοδότησης, την άμεση αύξηση κατά τουλάχιστον 250 εκατ. ευρώ της Διευκόλυνσης Διαρθρωτικής Προσαρμογής.

Η κοινοτική συνεισφορά για τις χώρες μη ΑΚΕ θα πρέπει να χρηματοδοτηθεί, για ποσό 54 εκατ. ευρώ κατ' ανώτατο όριο εντός χρονικής περιόδου 3 ετών και από τα αντίστοιχα κονδύλια του προϋπολογισμού, και πρόκειται να αποτελέσει αντικείμενο ξεχωριστών αποφάσεων σύμφωνα με τις συνήθεις διαδικασίες στο πλαίσιο της κοινοτικής πολιτικής για την παροχή αναπτυξιακής βοήθειας προς τις χώρες της Ασίας και της Λατινικής Αμερικής.

Με βάση τα ανωτέρω, η Επιτροπή προτείνει στο Συμβούλιο να καθορίσει τη θέση της Κοινότητας στο πλαίσιο του Συμβουλίου των υπουργών ΑΚΕ-ΕΚ, ενόψει της έγκρισης από το εν λόγω Συμβούλιο δύο σχεδίων απόφασης σχετικά με τα εξής :

α) την έκτακτη βοήθεια υπέρ των υπερχρεωμένων χωρών ΑΚΕ,

β) την αύξηση της Διευκόλυνσης Διαρθρωτικής Προσαρμογής.

Τα σχέδια αυτά, των οποίων η έγκριση θα πρέπει να γίνει ταυτοχρόνως, πρέπει να εγκριθούν από το Συμβούλιο των υπουργών ΑΚΕ-ΕΚ κατά τη συνεδρίαση της 8ης Δεκεμβρίου.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση την οποία πρέπει να υιοθετήσει η Κοινότητα στο πλαίσιο του Συμβουλίου των υπουργών ΑΚΕ-ΕΚ ενόψει της έκτακτης βοήθειας υπέρ των υπερχρεωμένων χωρών ΑΚΕ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 310 και 300,

την πρόταση της Επιτροπής,

Εκτιμώντας τα εξής:

(1) Το άρθρο 30 της τέταρτης Σύμβασης ΑΚΕ-ΕΚ, όπως τροποποιήθηκε με τη συμφωνία που υπεγράφη στον Μαυρίκιο στις 4 Νοεμβρίου 1995, θεσπίζει Συμβούλιο υπουργών το οποίο έχει αρμοδιότητες για τη λήψη αποφάσεων σύμφωνα με την εν λόγω Σύμβαση.

(2) Πρέπει να καθορισθεί η θέση της Κοινότητας στο πλαίσιο του Συμβουλίου υπουργών ΑΚΕ-ΕΚ ενόψει της έγκρισης από το εν λόγω Συμβούλιο απόφασης σχετικά με την κοινοτική συμμετοχή στην πρωτοβουλία υπέρ των φτωχών υπερχρεωμένων χωρών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η θέση την οποία η Κοινότητα υιοθετεί στο πλαίσιο του Συμβουλίου των υπουργών ΑΚΕ-ΕΚ σχετικά με την κοινοτική συμμετοχή στην πρωτοβουλία υπέρ των φτωχών υπερχρεωμένων χωρών (ΦΥΧ) βασίζεται στο σχέδιο απόφασης του Συμβουλίου των υπουργών, το οποίο παρατίθεται στο συνημμένο παράρτημα.

Άρθρο 2

Μικρές τροποποιήσεις στο σχέδιο απόφασης μπορούν να συμφωνηθούν χωρίς να απαιτείται νέα απόφαση του Συμβουλίου.

Άρθρο 3

Η Επιτροπή καταρτίζει περιοδικές εκθέσεις προς το Συμβούλιο και το Κοινοβούλιο σχετικά με την εφαρμογή της απόφασης του Συμβουλίου των υπουργών ΑΚΕ-ΕΚ που παρατίθεται στο παράρτημα.

Η Οικονομική και Δημοσιονομική Επιτροπή ενημερώνεται σχετικά με την εφαρμογή της παρούσας απόφασης.

Η παρούσα απόφαση αποστέλλεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Πρόταση

ΑΠΟΦΑΣΗΣ αριθ.... ΤΟΥ ΣΥΜΒΟΥΛΙΟΥ ΤΩΝ ΥΠΟΥΡΓΩΝ ΑΚΕ-ΕΚ της x/x/1999

σχετικά με την παροχή έκτακτης βοήθειας υπέρ των υπερχρεωμένων χωρών ΑΚΕ

ΤΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΚ

Έχοντας υπόψη :

την τέταρτη σύμβαση ΑΚΕ-ΕΚ, όπως τροποποιήθηκε με τη συμφωνία που υπεγράφη στον Μαυρίκιο στις 4 Νοεμβρίου 1995, και ιδίως το άρθρο 282 παράγραφος 5,

Εκτιμώντας τα εξής:

(1) Τις συνεχείς και επανειλημμένες αιτήσεις των χωρών ΑΚΕ σχετικά με την ανάληψη περισσότερο φιλόδοξων πρωτοβουλιών για τη μείωση του εξωτερικού τους χρέους,

(2) Στη Σύνοδο Κορυφής της Ομάδας των 7 στην Κολωνία, τον Ιούνιο του 1999, οι υπουργοί ενέκριναν μια διευρυμένη πρωτοβουλία με στόχο τη μεγαλύτερη, εκτενέστερη, και ταχύτερη ελάφρυνση του χρέους· μετά τις προταθείσες βελτιώσεις, το συνολικό κόστος της πρωτοβουλίας αυτής πρόκειται να διπλασιαστεί και να υπερβεί τα 27,4 δις δολάρια ΗΠΑ,

(3) Η Επιτροπή εξέδωσε την ανακοίνωση COM (1999) 518, στις 26 Οκτωβρίου 1999, σχετικά με τη συμμετοχή της Ευρωπαϊκής Κοινότητας στην πρωτοβουλία υπέρ της ελάφρυνσης του χρέους των φτωχών υπερχρεωμένων χωρών (ΦΥΧ), εφεξής καλούμενη "ανακοίνωση",

(4) Παρά την αναγγελθείσα σημαντική συνεισφορά στη χρηματοδότηση της πρωτοβουλίας ΦΥΧ, πρέπει να εξασφαλιστούν πρόσθετοι πόροι για να καλυφθεί η χρηματοδότηση του πολυμερούς μεριδίου της διευρυμένης πρωτοβουλίας ΦΥΧ,

(5) Οι προγραμματιζόμενοι πόροι οι οποίοι δεν χρησιμοποιήθηκαν κατά το 8ο και τα προηγούμενα ΕΤΑ είναι διαθέσιμοι και μπορούν να χρησιμοποιηθούν υπέρ της εν λόγω πρωτοβουλίας,

(6) Κατά τις ετήσιες συνελεύσεις των οργανισμών του Bretton Woods, το Σεπτέμβριο του 1999 στην Ουάσιγκτον, η κοινότητα των χορηγών βοήθειας έλαβε μια σειρά φιλόδοξων πολιτικών αποφάσεων, οι οποίες συνδέουν στενά τις διάφορες στρατηγικές καταπολέμησης της φτώχειας με τα προγράμματα διαρθρωτικής προσαρμογής και την πρωτοβουλία μείωσης του χρέους,

(7) Μια σημαντική κοινοτική συμμετοχή στο Ταμείο Αρωγής (Fonds Fiduciaire), το οποίο συνδέεται με την εν λόγω πρωτοβουλία και το οποίο διαχειρίζεται η Παγκόσμια Τράπεζα, θα συνέβαλε με αποφασιστικό τρόπο στην συνολική επιτυχία της πρωτοβουλίας,

(8) Στο πλαίσιο αυτό, το εξωτερικό χρέος των ΦΥΧ-μη ΑΚΕ θα πρέπει επίσης να αποτελέσει αντικείμενο ξεχωριστών αποφάσεων, σύμφωνα με τις κατάλληλες διαδικασίες, και θα πρέπει, προς το σκοπό αυτό, να διατεθούν δημοσιονομικοί πόροι στο πλαίσιο της πολιτικής της Κοινότητας για την παροχή αναπτυξιακής βοήθειας υπέρ των χωρών της Ασίας και της Λατινικής Αμερικής,

(9) Τα συμπεράσματα της συνεδρίασης που πραγματοποιήθηκε στην Άκρα στις 13 Νοεμβρίου 1999 μεταξύ της Επιτροπής και της Υπουργικής Επιτροπής ΑΚΕ Συνεργασίας για τη Χρηματοδότηση της Ανάπτυξης,

(10) Για την εξασφάλιση των προαναφερθέντων προγραμματιζόμενων πόρων, είναι αναγκαία η απόφαση του Συμβουλίου των υπουργών ΑΚΕ-ΕΚ,

ΑΠΟΦΑΣΙΖΕΙ:

Άρθρο 1

Οι προγραμματιζόμενοι πόροι οι οποίοι δεν χορηγήθηκαν κατά το 8ο και τα προηγούμενα ΕΤΑ μπορούν να διατεθούν υπό μορφή μη επιστρεπτέων ενισχύσεων για τους εξής σκοπούς:

i) κάλυψη των υποχρεώσεων προς την Κοινότητα όσον αφορά την εξυπηρέτηση του χρέους καθώς και το εναπομένον χρέος των πρώτων ΦΥΧ που θα κριθούν επιλέξιμες στο πλαίσιο της πρωτοβουλίας, μέχρι ανώτατου ποσού 320 εκατ. ευρώ·

ii) συμμετοχή στη συνολική χρηματοδότηση της πρωτοβουλίας ΦΥΧ με την καταβολή ποσού ανώτατου ύψους 626 εκατ. ευρώ υπέρ του Ταμείου Αρωγής (Fonds Fiduciaire) που συνδέεται με την πρωτοβουλία ΦΥΧ και το οποίο διαχειρίζεται η Παγκόσμια Τράπεζα.

Άρθρο 2

Η ενίσχυση που προβλέπεται στο άρθρο 1 i) θα καλύψει τις ανάγκες των χωρών ΑΚΕ των οποίων η επιλογή ("σημείο λήψης απόφασης") προβλέπεται προς το παρόν για πριν από το έτος 2001. Η εν λόγω ενίσχυση θα συμπληρωθεί, ενδεχομένως, για τις χώρες που θα επιλεγούν μετά την ημερομηνία αυτή, από άλλους πόρους των διαθεσίμων ΕΤΑ, σύμφωνα με νέα απόφαση του Συμβουλίου ΑΚΕ-ΕΚ.

´Οπως και οι άλλοι σημαντικοί πολυμερείς πιστωτές, η Κοινότητα θα χρησιμοποιήσει τους πόρους αυτούς προκειμένου να ελαφρύνει το βάρος της εξυπηρέτησης του χρέους κατά τη μεταβατική περίοδο της πρωτοβουλίας, υπό την προϋπόθεση ότι η συνεισφορά αυτή θα αφαιρεθεί από τη στήριξη την οποία θα παράσχει εν συνεχεία στο "σημείο ολοκλήρωσης" ("completion point").

Άρθρο 3

Η ενίσχυση που προβλέπεται στο άρθρο 1 ii) θα καταβληθεί σύμφωνα με χρονοδιάγραμμα και διαδικασίες τις οποίες θα καθορίσει η Επιτροπή αφού λάβει υπόψη τόσο τις ανάγκες των χωρών όσο και τις πραγματικές εκταμιεύσεις των άλλων χορηγών βοήθειας.

Με την επιφύλαξη των πόρων που προέρχονται από τον κοινοτικό προϋπολογισμό για την κάλυψη των αναγκών των χωρών μη ΑΚΕ, η συμμετοχή που προβλέπεται στο άρθρο 1 ii) θα προορίζεται αποκλειστικά για τις χώρες ΑΚΕ και, ειδικότερα, για τις ανάγκες της Αφρικανικής Τράπεζας Ανάπτυξης.

Άρθρο 4

Η εξασφάλιση των πόρων που προβλέπονται στο άρθρο 1 i) και ii) θα γίνει σύμφωνα με τους κανόνες και τις διαδικασίες που αφορούν την εφαρμογή της χρηματοδοτικής συνεργασίας στο πλαίσιο της Σύμβασης της Λομέ.

Ειδικές ρυθμίσεις προβλέπονται προκειμένου να χρησιμοποιηθούν τα νέα περιθώρια ελιγμών στο πλαίσιο του προϋπολογισμού, τα οποία προκύπτουν από την κοινοτική συνεισφορά υπέρ της ανάπτυξης κοινωνικών τομέων των χωρών ΑΚΕ και υπέρ της μείωσης της φτώχειας.

Άρθρο 5

Η Επιτροπή καλείται να λάβει τα αναγκαία μέτρα για την εφαρμογή της παρούσας απόφασης, η οποία αρχίζει να ισχύει από την ημέρα της έκδοσής της.

´Εγινε στις

Για το Συμβούλιο υπουργών ΑΚΕ-ΕΚ

Ο Πρόεδρος